Purku prügimäe saatus on veel teadmata
#000000
Ettevõte on ebaseaduslikult vedanud jäätmeid Purkus asuvale kinnistule ning teinud seda järjepidevalt vaatamata ametnike sekkumisele, kuni ühe mehe otsusekindlus prügiauto tee lihtsalt kinni pani. Prügi juurde enam ei tooda, aga kahju on juba tehtud.
#000001
Käesoleva aasta 28. jaanuaril laekus Purku elanikelt kaebus Lindefarmi kinnistule kerkiva jäätmete kuhja kohta nii keskkonnainspektsiooni kui ka vallavalitsusele. Ametnikud koondusid ja asusid kohe tegutsema. Ühiselt käidi ja vaadati kinnistul ringi. Asja võttis menetlusse keskkonnainspektsioon.
#000002
Rapla vallavalitsus eesotsas järelevalvespetsialisti Aime Linkega on informeeritud ning hoiavad end jooksvalt toimuvaga kursis. Rapla vallavalitsus ise menetlust ei alusta, sest jäätmekäitluse ning sellega seotud rikkumiste osas kohalikul omavalitsusel järelevalve pädevus puudub, see on keskkonnainspektsiooni pädevuses.
Keskkonnainspektsiooni Raplamaa büroo juhataja Marek Saar kinnitab, et alates esimesest kaebusest on inspektsioon olnud kontaktis nii kohalike inimeste kui ka ebaseaduslikult tegutsenud ettevõtte ORS RECYCLING esindajatega. Keskkonnainspektsioon on alustanud haldusmenetluse jäätmete koristamiseks ja väärteomenetluse seoses loata tegevusega jäätmete käitlemisel. Kuigi ettevõtte juhid on inspektoritele lubanud, et lõpetavad jäätmeveo, seadustavad oma tegevuse ja koristavad jäätmed, ei ole seda siiski tehtud. „Esialgu ei olnud põhjust nende sõnades kahelda. Hilisem tegevus näitas, et nad ei pea oma lubadustest kinni,“ tõdeb Saar.
Rapla vallavalitsuse järelevalvespetsialist Aime Linke rääkis, et veebruarikuu esimeses pooles võttis vallaga ühendust Lindefarmi kinnistul tegutseva ettevõtte esindaja. Ta rääkis plaanidest, mida kavatsetakse kinnistul tegema hakata, ning põhjendas keskkonnaloa puudumist oma teadmatusega. Esindaja oli Linke sõnul koostööaldis ning väljendas soovi seaduskuulekalt käituda.
Ettevõttele väljastati 7. veebruaril jäätmete registreerimise tõend jäätmete edasimüümiseks ja vahendamiseks, kuid keskkonnainspektsiooni sõnul ei ole see sobiv luba ettevõtte tegevust arvestades. 2. märtsil tuvastas keskkonnainspektsioon taas jäätmete loata vedamise ning määras ettevõttele sunniraha summas 2000 eurot, mille tasumiseks on ettevõttel aega 30 päeva.
#000003
Millalgi veebruari keskpaigas jõudis info Purkus kerkivast prügimäest ka Rapla vallavolikogu majanduskomisjoni esimehe Hans Liibekini, kes on ka AS-i Matsalu Veevärk juhatuse liige. Ta selgitab, et sai teada tänu asjaolule, et üks juurdepääs Purku reoveepuhasti juurde on läbi Lindefarmi kinnistu ja ühel päeval seda teed kasutada ei saanud. „Sain siis teada, et tegeletakse ehitusjäätmete töötlemisega,“ selgitab Liibek.
Esialgu ta midagi halvaendelist ei eeldanud ning suhtles sel teemal Raikküla piirkonna koordinaatoriga. Liibek tõdeb, et Lindefarmi kinnistu läheduses, umbes 200 meetri kaugusel asub puurkaev, kuid Liibek selles ohtu hetkel ei näe, kuna prügi koguneb siiski kaitsevööndist väljaspool. Liibek lubas teema märtsikuu majanduskomisjoni koosolekul üles võtta.
Rapla vallavolikogu esimees Margus Jaanson on viibinud vahepeal puhkusel ning luges Purkus tekkinud probleemist esmakordselt ajakirjandusest, kuid ütleb, et prügiga seonduvad probleemid on talle tuttav teema. „Käed on lühikesed nii omavalitsusel kui ka keskkonnaametil,“ ütleb ta. Nimelt on talle teada sarnane olukord Tallinnas, kus ladestati ebaseaduslikult võõrale krundile prügi. Kuna maaomanik sellest midagi ei teadnud, kuulutati ta Jaansoni sõnul heauskseks ning nüüd tuleb riigil maksumaksja raha eest see prügi ära koristada. Teema on Jaansoni jaoks oluline ning ta peab oluliseks seda ka volikogus arutada.
Millised võimalikud tagajärjed võivad sellisel ebaseaduslikul tegevusel olla Rapla vallale ja kohalikele elanikele, muretseb ka ettevõtja Jaanus Piirimees, kes on Purku prügiprobleemiga hästi kursis. Nimelt elab tal sealkandis tütar oma perega ning läheduses asuva puurkaevu tõttu tunneb Piirimees hirmu, et tütre pere joogivesi võib olla ohus.
Ametnike kätte ta probleemi lahendamist aga jätta ei soovinud ning asus ise tegutsema. Ta selgitab, et võttis puhkuse ja veetis kolm järjestikust päeva Lindefarmi kinnistul oma autoga teed blokeerides. Kui ühel päeval saabuski veok uue laadungiga, ei pääsenud ta Piirimehe autost mööda. Piirimees luiskas veokijuhile, et auto on tal katki ning seepärast eest ära liikuda ei saa. Kui veokijuht end appi autot parandama pakkus, keelas Piirimees selle ära. Veokijuht ootas Piirimehe sõnul kokku viis tundi, enne kui oma laadungiga tuldud teed tagasi sõitis.
Alates 3. märtsist ei ole enam jäätmeid kinnistule juurde toodud, aga seda tõenäoliselt mitte seetõttu, et ettevõte on seaduskuulekaks hakanud, vaid pigem seetõttu, et neljapäeval, 5. märtsil sai ettevõte oma tegevusega kuulsaks ning sama päeva pärastlõunal lasi Piirimees kinnistu teele paigutada kolm suurt kivi, millest veokil ei oleks võimalik mööduda. Seega ei ole ükski veok saanud prügilaadungit enam kinnistule viia. Tee kinnipanemiseks küsis mees luba tee omanikult, kellele kuulub ka naaberkinnistu, ja see luba talle ka anti. Kinnistu omanikust ettevõtte Lignator Mets OÜ esindaja Magnus Karukäpp on seda kinnitanud.
#000004
Kõik, mida jaksad loodusesse kaasa võtta, jaksad sealt ka ära viia
#000007
Purkusse ei ole prügi enam juurde viidud
#000008